Erik Larsen (V), 1999-02-12:
Venstre vil gerne tilskynde til, at man bliver længere på arbejdsmarkedet, og derfor er vi glade for lovforslagets indhold om, at man sænker indtægtsreguleringen for arbejdsindkomst fra 60 til 30 pct.
Vi er også meget tilfredse med, at den ordning og ændring gælder for alle nuværende og kommende folkepensionister. Vi er af den opfattelse, at en sænkning af folkepensionsalderen fra 67 til 65 år er et led i en udvikling, som vi synes det er i orden, at man så tager højde for lovgivningsmæssigt.
Det vil være en fordel for mange grupper.
Det vil også efter vores opfattelse, kombineret med de ting, jeg har været inde på nu omkring regulering i forhold til arbejdsindkomst, være noget, der kan bidrage til fleksibilitet omkring tilbagetrækning fra arbejdsmarkedet.
Et af de spørgsmål, som har været meget fremme i medierne, har jo været stillingen for førtidspensionisterne.
Jeg synes, det er dejligt at konstatere, at der med det her lovforslag er skabt tryghed omkring den økonomiske situation for landets førtidspensionister.
Det er rart, at man nu kan se, at de politiske udmeldninger, vi kom med umiddelbart efter finanslovaftalen om, at vi ikke ønskede at ramme førtidspensionisterne på deres tillæg, nu også er udmøntet i et lovforslag.
Jeg er af den opfattelse, at det er utrolig vigtigt, at vi skaber trygheden for disse mennesker, og det er hermed sket.
Med hensyn til de fremtidige førtidspensionisters vilkår er det Venstres opfattelse, at en regulering her bør indgå i en førtidspensionsreform.
Vi synes faktisk i Venstre, at vi bør tage fat på førtidspensionsreformarbejdet allerede inden for meget, meget kort tid.
Det er vores opfattelse, at den samlede økonomi omkring førtidspensionsområdet ikke skal forringes som et led i nedsættelsen af folkepensionsalderen, men vi vil gerne se en løsning af de kommende folkepensionisters vilkår i en helhed i en førtidspensionsreform, og det er med stor glæde, at vi har konstateret, at de organisationer, som er på området, Dansk Handicapforbund, DSI og andre, virkelig har været aktive i debatten omkring en kommende førtidspensionsreform.
Der mangler jo ikke medspil, når det handler om det område.
Vi går gerne i gang fra Venstres side, og vi ser faktisk meget hen til det, for vi synes, det er påtrængende.
Med hensyn til lovforslag nr. L 176 skal jeg ikke gøre mange bemærkninger om det.
Så vil jeg vende mig til lovforslag nr. L 177, som er om delpension.
Dér er vi i Venstre meget tilfredse med, at delpensionsområdet nu koordineres meget tæt sammen med delefterlønnen og delefterlønsforslaget.
Vi er også af den opfattelse i Venstre, at delpension stadig væk skal være et element, som man kan bruge i en fleksibel tilbagetrækning, også for personer, som ikke har opnået retten til efterløn.
Vi er tilfredse med, at der er en forskel, en lille forskel, i dækningen fra delefterløn til delpension.
Det må være rimeligt, at når man deltager i et forsikringsprincip, som efterlønnen jo er, så giver det en lidt højere dækning, end hvis man vælger en udelukkende offentligt finansieret ydelse.
Vi synes, at delpensionen stadig væk er et godt alternativ for en fleksibel tilbagetrækning for en lang række af de mennesker, som måske kun i kortere perioder har været på arbejdsmarkedet og dermed ikke har været i stand til at oppebære en efterlønsret.
Jeg skal afslutningsvis sige, at vi fra Venstres side er tilfredse med forløbet af drøftelserne omkring de her tre lovforslag, og vi vil gå ind i udvalgsarbejdet med en positiv holdning og kan støtte forslagene.